kaerle byder gracien goids roomsch keyser
altyt vermeerder scrycx coninck van germanien van castillien
van leon van grenade van arragon van navarre van naples
van cecillien van maillorque van sardaine vander eylanden van
indien ende vaster eerden der zee occeane eertshertoge
oistenrycke hertoge van bourgoingnen van lothere van brabant
van limborch van luxemborch etc. grave van vlaenderen van
artois van bourgoingnen etc. palsgrave ende van henegouwe
van hollant van zeelant van ferrette van haguenault van
namen etc. prince van zwave marcgrave des heilics rycx
heere van vrieslant van salins van mechelen vanden landen
van overyssele vander stadt steden ende landen van utrecht
ende dominateur in azien ende in affrycken doen te
wetenen allen ende eenen iegelyck iegewoirdich toecomende
dat wy ontfanghen hebben die oetmoedige supplicatie van
henricke tslegers ionckman inhoudende hoe dat op sinte
marien magdalenen dach lestleden de voirs. suppliant met
godenaert van gestel ende ian scepers alias tackman zyn
tsamen gecommen van balen in meyninghe wesende de voirs.
suppliant om nae huys te ghaene ende passerende tgehuchte
geheyten schoere gelegen onder balen voere een taverne
daer een geheyten ingel inne woende zoe is den voirs.
suppliant vuyten selver taverne naegevolght een geheeten
willem tslangen die den voirs. suppliant sach passeren in
meyninghe wesende den voirs. suppliant te benechtene
oft evelen van zynen lyve ende siende de voirs. suppliant
dat de voirs. willem hem zeer nerstelycken naevolghde heeft de voirs.
suppliant hem ommegekeert naeden voirs. willeme totten selven seggende
willem ick zie wel dat ghy my meyndt maer ick rade u dat ghy my
nyet en volght tot aen dat cruys dwelck nyet verre van daer en
stont ende tselve geseydt zynde ghinck de voirs. suppliant zynen wech
om nae huys te ghaene ende de voirs. willem volghde hem nae dwelck
de voirs. suppliant aenmerckende ende comende de voirs. suppliant
aen een veeken heeft de selve suppliant hem ommekeerende wesende verhit
van woede naeden voirs. willeme gesteken met eender pyrken
die hy in zyn handen hadde dwelck ziende een geheeten andries
schoenhuys ende andere die den voirs. willeme naevolghden heeft
de voirs. andries den voirs. willeme omegetrocken om den voirs.
steeck te precanneren ende ten eynde dat de voirs. suppliant den
voirs. willeme nyet en zoude evelen van zynen lyve ende
want de voirs. willem int voirs. ommetrecken zyn lyff vroenck
zoe heeft den voirs. suppliant mitten zelven steken daer mede hy meynde
te gerakenen den voirs. willeme geraerct ende gequetst den voirs.
andriesen in zyn zyde van welcke quetsuren die nochtans
zeer cleyn was de voirs. andries is bynnen thien oft twelff
daghen daer nae afflivich gewordden dwelck den voirs. suppliant
zeere leet is ende beduchtende rigeur van iusticien heeft h$
de voirs. suppliant geabsenteert buyten desen onsen lande van
brabant ende hoewel tvoirs. ongeval is zeer onnoeselyck
by gecommen ende dat vuytdien de voirs. aflivighe voer zynen
afflivicheyt den voirs. suppliant tselve feyt heeft vergheven ende
dat hy suppliant nae zyn afflyvicheyt heeft peys ende zoening
gedaen aen die naeste vrienden ende maghen vanden afflivige
zoe en zoude de voirs. suppliant nochtans nyet dorren wederom
keeren hanteren noch converseren bynnen desen onser voirs.
lande van brabant maer zyn gescapen vuyten selven te
moeten blyven zoe verre onse gracie ende genade hem hier
op nyet verleent ende gedeelt en wordde alsoe hy zeeght
ons om deselve zeer oetmoedelyck biddende soe eest
dat wy desen aenghesien willende altyt gracie ende genade
prefereren voer rigeur van iusticien den voirs. suppliant
geneycht wesende tot zynder voirs. beden hebben ingevalle
als boven quytgescholden geremitteert ende vergheven ende
van zunderlingher gracien quytscelden remitteren ende verghe$
by dezen onsen brieve tfeyt ende dootslach boven geruert mitsgad$
alle offensien ende benercken corporelle ende criminelle daer
inne hy ter causen voirscreven met datter aenclenen mach teg$
ons ende iusticie mesdaen mach hebben ende hebben hem als
daer aff wedergestelt ende gerestitueert stellen weder
ende restitueren tot zynen goeden name fame ende geruchte is
onsen lande ende hertoighdomme van brabant ende allen and$
onser landen ende heerlicheyt ende tot zynen ongeconfisqueerde
goeden indien hy eenighe heeft gelyck ende alder manieren
alsoe hy was eerden voirs. dootslach geschiede imponerend$
hier op een eeuwich zwyghen onsen procureur generael in
brabant ende allen anderen onsen iusticieren ende officieren
wy zy zyn satisfactie ende beteringhe doende der partye$
geinterresseert in dien die nyet gedaen en is ende eenighe
daer toe dient civilyck alleenlyck behoudelyck dat
de voirs. suppliant gehouden zal zyn tselve feyt tegen ons te
beteren civilyck nae die gheleghentheyt vander zaken
ende faculteyt van zynen goeden ende dat hy oick gehoud$
#
sy hier af verantwoortde
byden ontfanger
vanden exploiten
sal zyn op te leggene ende te betalende die redelycke costen van
iusticien in dien eenighe hieromme gedaen zyn oft gedaen wordden ter
taxacien ende moderatien van onsen lieven ende getruwen riddere
ende cancellier ende anderen luyden van onsen raede geordineert
in brabant die welcke wy daer toe gecommitteert hebben ende
committeren by desen ontbieden daer om ende bevelen den selven
onsen cancellier ende luyden van onsen voirs. raede dat voere
henluyden geroepen die ghene die daerom behoiren geroepen te
zyne zy procederen wel ende getruwelyck totten interinemente
ende verificatie van desen ende totter taxatien vanden voirs. civile
boete ende costen welcke interinement de voirs. suppliant sal
moeten versuecken bynnen iaers ende dat opte verbuerte vanden
effecte van desen onsen oepenen brieven ende dat gedaen ende de
voirs. civile boete ende costen getaxeert ende betaelt
zynde in handen vanden ghenen van onsen ontfanghers dyen dat
behoiren zal die gehouden zal zyn rekeninghe bewys ende
reliqua te doene vander voirs. civile boeten tot onsen behoeff
metten anderen penningen van zynen ontfanghe zy onsen voirs.
procureur generael in brabant ende allen anderen onsen rechteren
iusticieren officieren ende ondersaten iegewoirdige ende
toecomende dien dat aengaen zal moghen hueren stedehouderen
ende eenen yeghelyck van hen besundere zoe hem toebehoiren
zal doen laten ende gedoegen den voirs. suppliant van deser
onser iegewoirdiger gracien remissien ende perdoene ende
van allen den inhoudenen van desen indervuegen ende manieren
voer verhaelt rustelyck vredelyck volcomelyck ende
eeuwelyck genyeten ende gebruycken sonder hem te doene
noch te laten geschien ny noch in toecomende tyden enigen
hinder lettsel oft moeynisse aen live noch aen goede ter
contraien maer in dien zyn lyff oft eenighe van zynen goeden
daerom gearresteert oft vercommert waer dat zy die stellen
ende setten oft doen stellen ende setten ter stont ende sonder
vertreck tot geheelder ende volcomender delivrancie
want ons alsoe ghelieft ende ten eynde dat dit vaste zy
ende blive tot eeuwighen daigen hebben wy onsen zegel
hier aen doen hanghen behoudelyck ons in anderen
dinghen onsen rechte ende een ieghelyck anderen dessyns
ghegeven in onser stadt van bruessele inde maent
van octobri int jaer onssheeren duysent vyffhondert
vyff ende dertich ende van onsen keyserycke txvie
ende van spaengnen etc. twintichste aldus stont gescreven
op de plycke byden keyser in zynen raede ende getekent
boote visa recepta
ghecollacionneert iegens
doriginale brieven by my
decock